C 514/5

Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 514/04)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„Carne Mertolenga“

EÚ č.: PDO-PT-0212-AM01 – 1. marca 2018

CHOP (X) CHZO ( )

1. Skupina žiadateľov a oprávnený záujem

Associação de Criadores de Bovinos Mertolengos [Zväz chovateľov Mertolengy]

Skupina sa skladá z výrobcov „Carne Mertolenga“, a preto má legitímny záujem na predložení žiadosti o zmenu.

Adresa: Rua Diana de Liz Horta do Bispo Apartado 466 7006-806 Évora Štát: Portugalsko

Tel.: +351 266711222

E-mailová adresa: geral@mertolenga.com

2. Členský štát alebo tretia krajina

Portugalsko

3. Položky v špecifikácii výrobku, ktorých sa zmena týka

☐ Názov výrobku

☒ Opis výrobku

☐ Zemepisná oblasť

☒ Dôkaz o pôvode

☒ Spôsob výroby

☐ Súvislosť

☒ Označovanie

☒ Ostatné: Vypustenie ustanovení o uvádzaní na trh, aktualizácia informácií o kontrolnom orgáne a vypustenie ustanovení o nezrovnalostiach a odvolaní

4. Druh zmeny (zmien)

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v súlade s článkom 53 ods. 2 tretím pododsekom nariadenia (EÚ) č. 1151/2012.

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

5.1. Opis výrobku

1. Zmena

Zmena 1: Vypustenie slova „chladené“ z popisu výrobku.

Dôvod: Slovo „chladené“ sa musí vypustiť, aby sa hovädzie mäso s CHOP „Carne Mertolenga“ mohlo ponúkať vo forme mrazených kusov. Je to reakcia na vývoj trhu, pokiaľ ide o spôsob prezentácie výrobku.

Pôvodný text: „Chladené mäso zo zvierat plemena Mertolenga...“

Zmenený text: „Mäso zo zvierat plemena Mertolenga...“

2. Zmena

Zmena 2: Nahradenie slov „klasifikácia surovín“ slovami „vekové skupiny“.

Dôvod: Slová „vekové skupiny“ sú v texte vhodnejšie, pretože jediným odkazom je vek zvierat v čase porážky.

Pôvodný text: „Klasifikácia surovín:“

Zmenený text: „Vekové kategórie:“

3. Zmena

Zmena 3: Vypustenie odkazov na jatočnú hmotnosť vo vekových skupinách.

Dôvod: V nariadení Rady (ES) č. 700/2007 z 11. júna 2007 sa uvádza, že hmotnosť zvierat pri porážke sa javí ako menej dôležitá pri určovaní vlastností ich mäsa. V tomto nariadení sa nevymedzuje hmotnostné rozpätie jatočných tiel. Obmedzenia hmotnosti jatočných tiel pre rôzne vekové kategórie uvedené v špecifikácii výrobku sa preto musia vypustiť.

4. Zmena

Zmena 4: Objasnenie vekových skupín „vitela“ (teľacie mäso) a „novilho“ (mladý býk).

Dôvod: Touto zmenou sa spresňuje, že horná hranica vekovej skupiny je zahrnutá do príslušnej kategórie.

Pôvodný text: „Veková skupina: 6 – 10 mesiacov“.

Zmenený text: „Veková skupina: staršie ako 6 mesiacov a nie staršie ako 10 mesiacov“.

Pôvodný text: „Veková skupina: 15 – 30 mesiacov“.

Zmenený text: „Veková skupina: staršie ako 15 mesiacov a nie staršie ako 30 mesiacov“.

5. Zmena

Zmena 5: Zahrnutie vekovej kategórie „vitelão“ (ročný).

Dôvod: V pôvodnom texte špecifikácie výrobku je medzera medzi vekovými kategóriami „vitela“ (teľacie mäso, 6 – 10 mesiacov) a „novilho/novilha“ (mladý býk/jalovica, 15 – 30 mesiacov). Táto medzera bola spôsobená chybou autora textu, pretože veková kategória „vitelão“ (ročný) nebola v tom čase na portugalskom trhu s hovädzím mäsom veľmi relevantná. Odvtedy portugalský trh začal viac oceňovať jatočné telá hovädzieho dobytka. Tým sa otvorili nové možnosti výroby, ako aj mäsa „vitela“ (teľacie mäso), ktoré je už v špecifikácii výrobku uvedené. Výroba tohto typu jatočných tiel je vzhľadom na rastový potenciál dobytka Mertolenga vhodná. Keďže ich tempo rastu po odstavení je pomalšie ako u iných špecializovanejších plemien (v priemere 937 g/deň), vekové rozpätie pre vekovú kategóriu „vitelão“ (ročné) je vymedzené ako medzi hornou hranicou vymedzenou pre vekovú kategóriu „vitela“ (teľacie mäso) a dolnou hranicou vymedzenou pre vekovú kategóriu „novilho/novilha“ (mladý býk/jalovica) v čase porážky.

Pôvodný text: (neexistuje)

Zmenený text: „Vitelão (ročný) – zvieratá s týmito vlastnosťami v čase porážky: Veková skupina: staršie ako 10 mesiacov a nie staršie ako 15 mesiacov“.

6. Zmena

Zmena 6: Zlúčenie vekových skupín „novilho“ (mladý býk) a „novilha“ (jalovica) do jednej vekovej skupiny „novilho/novilha“ (mladý býk/jalovica).

Dôvod: Po odstránení odkazov na hmotnosť jatočného tela už rozdiel medzi vekovými skupinami „novilho“ (mladý býk) a „novilha“ (jalovica) nie je zrejmý a nemá zmysel ponúkať toto hovädzie mäso spotrebiteľovi v rozdielnych kategóriách. Preto ich treba zlúčiť do jednej kategórie.

Pôvodný text: „Novilho“ (mladý býk) – samce s týmito vlastnosťami v čase porážky: Veková skupina: 15 – 30 mesiacov/hmotnosť jatočného tela: od 200 do 250 kg. „Novilha“ (jalovica) – samice s týmito vlastnosťami v čase porážky: Veková skupina: 15 – 30 mesiacov/hmotnosť jatočného tela: medzi 180 a 220 kg.

Zmenený text: „Novilho/novilha“ (mladý býk/jalovica) – zvieratá s týmito vlastnosťami v čase porážky: Veková skupina: staršie ako 15 mesiacov a nie staršie ako 30 mesiacov“.

7. Zmena

Zmena 7: Oprávnenosť ostatných vekových skupín.

Dôvod: Po zavedení plánu zlepšenia plemena, najmä používaním umelej inseminácie, ako aj iných technických opatrení, sa zootechnická hodnota zvierat plemena Mertolenga výrazne zlepšila. To znamená, že sa zlepšilo aj zloženie jatočných tiel, dokonca aj v prípade starších zvierat.

Súčasné charakteristiky, ktoré sú tomuto plemenu vlastné, preto umožňujú túto zmenu kategórií a zahrnutie nových vekových skupín.

Pôvodný text: (neexistuje)

Zmenený text: „Aj jatočné telá zvierat rôznych vekových skupín sú oprávnené na certifikáciu“.

8. Zmena

Zmena 8: Identifikácia kategórií jatočných tiel, ktoré sú povolené vzhľadom na navrhované zmeny vekových skupín.

Dôvod: Táto zmena sa vykonáva s cieľom zabezpečiť súlad textu špecifikácie výrobku so zmenami 5, 6 a 7 a umožniť objektívnejšiu identifikáciu kategórií, ktoré sú oprávnené na certifikáciu ako CHOP „Carne Mertolenga“.

Pôvodný text:

„Novilho (mladý býk): kategórie nad ‚E‘ a pod ‚P‘ (vrátane) sú vylúčené. Novilha (jalovica): rovnaké obmedzenia ako pre mladého býka. Vitela (teľacie mäso): kategórie nad E (vrátane) sú vylúčené.“

Zmenený text: „Novilho/novilha (mladý býk/jalovica): kategórie U, R a O sú povolené. Ďalšie vekové skupiny: kategórie U, R, O a P sú povolené.“

9. Zmena

Zmena 9: Označenie „jatočná štvrť“ ako forma prezentácie, ktorá je povolená.

Dôvod: V reakcii na trh a na to, ako sa mení, sa musí doplniť forma prezentácie „jatočná štvrť“. Výrobok s CHOP „Carne Mertolenga“ opúšťa bitúnok vo forme jatočného tela, jatočnej polovice alebo jatočnej štvrti.

Pôvodný text: „Jatočné telá alebo jatočné polovice.“

Zmenený text: „Jatočné telá, jatočné polovice alebo jatočné štvrte.“

10. Zmena

Zmena 10: Vypustenie odkazu na nariadenie Rady (EHS) č. 1026/91.

Dôvod: Vypustenie odkazu na zastarané právne predpisy.

Pôvodný text: „Klasifikačná stupnica Spoločenstva na klasifikáciu jatočných tiel sa prijíma v súlade s nariadením Rady (EHS) č. 1026/91 s výhradou nasledujúcich obmedzení“.

Zmenený text: „Jatočné telá zaradené do týchto identifikovaných kategórií sú povolené“.

5.2. Dôkaz o pôvode

1. Zmena

Zmena 11: Vypustenie povinnosti, že výrobcovia musia patriť do skupiny a že môžu zabíjať len zvieratá zo zemepisnej oblasti, ktorá zodpovedá CHOP „Carne Mertolenga“.

Dôvod: Vypustenie ustanovení, ktoré nie sú v súlade s právnymi predpismi.

Pôvodný text: „Podniky členských výrobcov sa musia nachádzať vo vymedzenom regióne a toto je podmienka potrebná na to, aby sa mohli pripojiť k skupine.“

Zmenený text: (vypustené).

Pôvodný text: „Členskí poľnohospodári sa písomne zaväzujú, že budú zabíjať iba zvieratá z príslušnej zemepisnej oblasti.“

Zmenený text: „Výrobcovia sa písomne zaväzujú predkladať na certifikáciu iba zvieratá, ktoré sa narodili a chovali v príslušnej zemepisnej oblasti.“

2. Zmena

Zmena 12: Vypustenie požiadavky na identifikáciu zvierat tetovaním.

Dôvod: Zastarané ustanovenie. V plemennej knihe sa v súčasnosti používajú dva systémy identifikácie zvierat, ktoré majú nárok na certifikáciu CHOP „Carne Mertolenga“: dva ušné štítky s číslom SIA (oficiálne identifikačné číslo) a elektronickou identifikáciou (v tomto prípade len pre dospelé jedince). Aktuálne platné pravidlá týkajúce sa identifikácie dobytka a manipulácie s ním umožňujú dokonalú vysledovateľnosť pôvodu zvierat.

Pôvodný text: „Používanie tetovania na identifikáciu hospodárskych zvierat, zápis do knihy narodených a plemennej knihy, kovové ušné štítky (číslo SIA), prepravné doklady a dodržiavanie príslušných platných inšpekčných pravidiel umožní presné určenie pôvodu mäsa určeného na certifikáciu.“

Zmenený text: „Systém zapisovania zvierat do plemennej knihy a dodržiavanie príslušných platných inšpekčných pravidiel umožní presne určiť pôvod mäsa určeného na certifikáciu.“

5.3. Výrobná metóda

1. Zmena

Zmena 13: Aktualizovať odkaz na plemennú knihu.

Dôvod: Podľa aktualizovaného nariadenia o plemennej knihe plemena dobytka Mertolenga podľa nariadenia (EÚ) č. 2016/1012 z 8. júna 2016 je cieľom tejto zmeny, aby sa v špecifikácii výrobku pre CHOP „Carne Mertolenga“ zohľadňovali všetky zvieratá plemena Mertolenga, ktoré boli zapísané do plemennej knihy, vrátane tých, ktoré boli zapísané do zakladajúceho registra, keďže nie sú zapísané v knihe narodení.

Pôvodný text: „Mäso výlučne z dobytka plemena Mertolenga, ktoré bolo zapísané do registra narodení.“

Zmenený text: „Mäso výlučne z dobytka plemena Mertolenga, ktoré bolo zapísané do plemennej knihy.“

Pôvodný text: „Podľa pravidiel plemennej knihy pre plemeno dobytka Mertolenga skutočnosť zápisu zvieraťa do knihy narodení znamená, že zviera má vytetované identifikačné číslo a že ide o potomka zapísaných rodičov.“

Zmenený text: „Podľa pravidiel plemennej knihy plemena dobytka Mertolenga skutočnosť zápisu zvieraťa znamená, že mu bolo pridelené jedinečné identifikačné číslo a že ide o potomka zapísaných rodičov.“

2. Zmena

Zmena 14: Vypustenie ustanovení týkajúcich sa homogenity šarží, ktoré sa majú zabiť.

Dôvod: Tento bod sa vypúšťa, aby sa zachoval súlad s navrhovanými zmenami popisu výrobku, kde boli vypustené odkazy na hmotnosť jatočného tela v každej vekovej skupine.

Pôvodný text: „Homogenita šarží, ktoré sa majú zabiť. Hmotnostné rozpätie v šaržiach: 50 kg. Vekový rozsah v šarži: 4 mesiace“.

Zmenený text: (vypustené).

3. Zmena

Zmena 15: Aktualizácia ustanovení týkajúcich sa chladenia.

Dôvod: S cieľom zaručiť súlad so zákonným dekrétom č. 158/97 bola doba chladenia desať hodín pri 1 °C predĺžená na 24 hodín pri 0 – 2 °C, aby sa zabezpečilo, že po inšpekcii post mortem bude nasledovať obdobie chladenia v bitúnku, aby sa zaručila teplota v celom mäse nie vyššia ako 7 °C, podľa krivky chladenia, ktorá zaisťuje nepretržité znižovanie teploty. Relatívna vlhkosť a rýchlosť cirkulácie vzduchu by takisto mali zabezpečiť absenciu kondenzácie na akejkoľvek časti povrchu jatočného tela. Na rozrábanie, vykosťovanie, orezávanie, krájanie a balenie musí byť teplota mäsa na začiatku procesu medzi 0 °C a 2 °C. Vákuovo balené kusy a plátky, kocky alebo pásiky vo vákuových baleniach alebo v ochrannej atmosfére sa musia uchovávať pri teplote od 0 °C do 4 °C. Chladenie, manipulácia a spracovanie jatočného tela sa musia vykonávať najmä v súlade s kapitolami V a VII nariadenia Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu.

Pôvodný text: „10 hodín pri 1 oC.“

Zmenený text: „Jatočné telá sa musia pomaly ochladzovať pri teplotách od 0 °C do 2 °C v priebehu 24 hodín, aby vnútorná svalovina pred rozrezaním dosiahla teplotu aspoň 7 °C“.

4. Zmena

Zmena 16: Aktualizácia ustanovení týkajúcich sa dozrievania.

Dôvod: S cieľom zabezpečiť vysokú jemnosť výrobku spojenú s potrebami veľkých maloobchodníkov sa minimálny časový interval medzi zabitím a predajom spotrebiteľovi skrátil zo štyroch dní na tri dni, keďže to nie je na úkor kvality výrobku, je to prospešné pre obchodné kanály a zabezpečuje sa tak ochladenie svaloviny po porážke. Celý proces zrenia, ktorý sa používa pri mäse zo zvierat chránených CHOP „Carne Mertolenga“, musí byť v súlade s podmienkami nariadenia Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické pravidlá pre potraviny živočíšneho pôvodu. Odkaz na ideálnu dobu zrenia sa vypúšťa, keďže ide o orientačný odkaz bez regulačného štatútu.

Pôvodný text: „Ideálna doba zrenia mäsa je sedem dní pri 1 °C, ale na predaj spotrebiteľovi môže byť ponúknuté štyri dni po zabití.“

Zmenený text: „Doba zrenia mäsa pri teplotách od 0 °C do 2 °C musí trvať najmenej tri dni od dátumu zabitia až po predaj spotrebiteľovi.“

5. Zmena

Zmena 17: Aktualizácia ustanovení týkajúcich sa zmrazenia.

Dôvod: Zatiaľ čo zákaz zmrazovania/hlbokého zmrazovania jatočných tiel, jatočných polovíc a jatočných štvrtí zostáva zachovaný, teraz je povolené zmrazovať vákuovo balené kusy a iné formáty, keďže táto forma prezentácie umožňuje zachovať kvalitu výrobku ponúkaného spotrebiteľovi a zároveň zlepšiť obchodné kanály flexibilnejšími dátumami platnosti a lepším zosúladením s aktuálnymi potrebami riadenia výrobkov.

Pôvodný text: „Zmrazovanie je zakázané.“

Zmenený text: „Zmrazovanie/hlboké zmrazovanie jatočných tiel, jatočných polovíc alebo jatočných štvrtí je zakázané. Je povolené pre kusy, ktoré sú vákuovo balené alebo balené v iných formátoch prezentácie.“

6. Zmena

Zmena 18: Vypustenie ustanovení o sanitácii a veterinárnej starostlivosti, zakázaných látkach, preprave, bitúnkoch, zabíjaní, hygiene, rozrábaní a balení a ďalšie ustanovenia.

Dôvod: Tieto aspekty sú upravené vo všeobecných právnych predpisoch, preto nie je potrebné, aby boli uvedené v špecifikácii výrobku.

Pôvodný text:

„Asanácia a veterinárna starostlivosť. Zvieratá musia byť dekontaminované skupinou na ochranu zdravia zvierat pre príslušný región alebo príslušnými oficiálnymi útvarmi. Veterinárne zákroky, predpísané liečebné zákroky a termíny každého takéhoto zákroku musia byť uvedené v individuálnom identifikačnom doklade. Za použitie liekov je zodpovedný výlučne ošetrujúci veterinárny lekár. V prípade liečby zvierat určených na porážku musí byť evidovaná aj ochranná lehota na elimináciu zvyškov liekov.“

„Zakázané látky. V súlade s existujúcimi alebo pripravovanými vnútroštátnymi právnymi predpismi a právnymi predpismi Spoločenstva o používaní liekov dodávaných spolu s krmivom alebo priamo, najmä so zákonným dekrétom č. 210/84 a smernicou Rady 81/602/EHS a 85/358/EHS a 146/68 [sic] je používanie zakázaných látok zakázané.“

„Doprava. V súlade s existujúcimi alebo pripravovanými vnútroštátnymi právnymi predpismi a právnymi predpismi Spoločenstva o preprave živých zvierat sa musia dodržiavať tieto pravidlá: Pri nakladacích a vykladacích operáciách nesmie dochádzať k zlému zaobchádzaniu; musí sa dodržiavať minimálny priestor, ktorý je nevyhnutný pre dobré životné podmienky zvierat.“

„Bitúnky. Bitúnky schválené ES alebo bitúnky patriace do portugalskej národnej siete bitúnkov.“

„Zabitie. Musí sa dodržať vhodná ochranná lehota na odstránenie zvyškov v súlade s individuálnym záznamom a správou vydanou veterinárnym lekárom. Musia sa dodržiavať vnútroštátne právne predpisy a právne predpisy Spoločenstva o zabíjaní zvierat na ľudskú spotrebu.“

„Hygiena. Pri spracovaní a príprave mäsa sa musia dodržiavať platné vnútroštátne právne predpisy a právne predpisy Spoločenstva.“

„Rozrábanie a balenie. Rozrábanie musí vykonávať špecializovaný personál v miestnosti, ktorá je na tento účel riadne legalizovaná.“

„Iné požiadavky stanovené v právnych predpisoch Spoločenstva alebo vnútroštátnych predpisoch. Výroba, spracovanie a uvádzanie mäsa na trh musia byť v súlade s platnými vnútroštátnymi právnymi predpismi a predpismi Spoločenstva. Všetky prípady, na ktoré sa nevzťahuje táto špecifikácia, sa riadia platnými právnymi predpismi.“

Zmenený text: (vypustené).

7. Zmena

Zmena 19: Aktualizácia ustanovení o krmive pre zvieratá.

Dôvod: V dôsledku nejasného znenia sa zdá, že súčasná špecifikácia výrobku zakazuje používanie nekombinovaných zdrojov krmiva pre zvieratá zo susedných fariem, čo nedáva zmysel. Navyše sa zdá, že neexistujú žiadne obmedzenia týkajúce sa pôvodu kŕmnych zmesí, čo takisto nedáva zmysel. Cieľom tejto zmeny je objasniť pravidlá, ktoré sa vzťahujú na krmivo pre zvieratá, najmä ak pochádzajú z krajín mimo danej geografickej oblasti. Táto zmena znamená, že v prípade nedostatku krmiva budú môcť výrobcovia odteraz zaručiť dobré životné podmienky zvierat alebo nepretržité dodržiavanie špecifikácií iného systému kvality alebo certifikácie (napríklad ekologické poľnohospodárstvo). Využili sme príležitosť aktualizovať znenie o oznamovacích povinnostiach prevádzkovateľov vzhľadom na aktuálne požiadavky na úradné inšpekcie v tomto smere.

Pôvodný text: „Poľnohospodárstvo je extenzívne s hustotou chovu menšou ako 1,4 VDJ/ha. Teľatá sa odstavujú vo veku 6 až 9 mesiacov. (...) Po odstavení sa udržiava extenzívne poľnohospodárstvo, pričom teľatá dostávajú podobnú stravu ako ich matky.“

Zmenený text: „Zvieratá sú chované v extenzívnom poľnohospodárstve s hustotou chovu menšou ako 1,4 VDJ/ha. Teľatá sa až do veku 6 – 9 mesiacov živia materským mliekom a pasú sa spolu so svojimi matkami. Po odstavení sa udržiava extenzívne poľnohospodárstvo, pričom teľatá dostávajú podobnú stravu ako ich matky.“

Pôvodný text: V prípade nedostatku krmiva možno krmivo pre „teľatá“ doplniť kŕmnou zmesou. (...) Doplnok: s výrobkami z farmy alebo kŕmnymi zmesami. Zvieratá sa chovajú v extenzívnom poľnohospodárstve a konečná úprava môže byť založená na výrobkoch pochádzajúcich z farmy alebo na kŕmnych zmesiach.“

Zmenený text: „V prípade potreby môže byť strava zvierat doplnená výrobkami pochádzajúcimi z rovnakých alebo iných fariem alebo kŕmnymi zmesami. Zvieratá sa chovajú v extenzívnom poľnohospodárstve a konečná úprava môže byť založená na výrobkoch pochádzajúcich z rovnakých alebo iných fariem alebo na kŕmnych zmesiach.“

Pôvodný text: (neexistuje)

Zmenený text: „Ak je potrebné použiť krmivo pre zvieratá, ktoré nepochádza z tej istej farmy, výrobcovia by mali uprednostniť krmivo pre zvieratá pochádzajúce z iných fariem nachádzajúcich sa v danej zemepisnej oblasti. Ak to nie je možné, možno použiť krmivo pre zvieratá pochádzajúce mimo danej zemepisnej oblasti, pokiaľ nepresiahne 50 % sušiny ročne.“

Pôvodný text: „Používanie kŕmnych zmesí musí povoliť skupina výrobcov. Toto sa musí oznámiť, ako aj všetky povolenia vydané súkromnému inšpekčnému orgánu, aby bolo možné kontrolovať používanie a vlastnosti tohto druhu krmiva.“

Zmenený text: „Používanie krmív pochádzajúcich z iných fariem a kŕmnych zmesí sa musí oznámiť kontrolnému orgánu takým spôsobom, aby bolo možné skontrolovať zdroj, vlastnosti a množstvá, ktoré sa používajú alebo sú určené na použitie.“

8. Zmena

Zmena 20: Aktualizácia ustanovení týkajúcich sa diskvalifikácie výrobku.

Dôvod: Cieľom tejto zmeny je objasniť ustanovenia týkajúce sa diskvalifikácie výrobku v špecifikácii výrobku.

Pôvodný text: „Diskvalifikácia. Chránené označenie pôvodu nemožno prideliť jatočným telám alebo častiam mäsa, ktoré: nespĺňajú špecifikácie týkajúce sa výroby, spracovania a uvádzania na trh, ako je uvedené v tomto dokumente; boli poškodené počas procesu zabíjania, vykrvácania, pitvania atď.“

Zmenený text: „Diskvalifikácia. Certifikácia sa nesmie udeliť mäsu získanému z jatočných tiel alebo kusov, ktoré boli poškodené (počas zabíjania, vykrvácania, pitvania atď.) do takej miery, že je ohrozený súlad s právnymi predpismi alebo s touto špecifikáciou výrobku.“

5.4. Označovanie

1. Zmena

Zmena 21: Vypustenie ustanovení týkajúcich sa identifikácie a označovania.

Dôvod: Tieto aspekty sú upravené vo všeobecných právnych predpisoch, preto nie je potrebné, aby boli uvedené v špecifikácii výrobku.

Pôvodný text: „Identifikácia a označovanie. Mäso musí byť označené pečiatkou, nálepkou alebo obalom s týmto označením: CARNE MERTOLENGA – D.O.. Jatočné telá musia byť označené na rôznych miestach každej jatočnej polovice. Balené kusy musia byť označené nálepkami alebo opečiatkovaným obalom. Podnosy na mäso a mäsové prípravky musia byť označené nálepkami. Na individuálnom formulári musí byť uvedené aj meno výrobcu, totožnosť a druh zvieraťa, vek a dátum zabitia. Tento formulár musí byť pripojený k jatočným telám a iným formám prezentácie počas prepravy a uvádzania na trh. Pokiaľ ide o vákuovo balené kusy, podnosy na mäso alebo spracované mäso, ako aj vyššie uvedené údaje, ktoré musia byť viditeľné na etikete, musí byť tiež identifikovaný kus alebo kusy obsiahnuté v príslušnom obale a ich hmotnosť.“

Zmenený text: (vypustené).

2. Zmena

Zmena 22: Aktualizácia špecifických prvkov označovania.

Dôvod: Vypustenie zastaraných právnych odkazov a ustanovení, ktoré sú z právneho hľadiska nadbytočné. Vypustenie povinnej požiadavky používať ochrannú známku a logo „Carne Mertolenga“ (ktorého používanie je vyhradené výlučne členom skupiny), keďže žiadny prevádzkovateľ nemôže mať povinnosť byť členom skupiny.

Pôvodný text: „Označenie musí byť vykonané v súlade s platnými právnymi predpismi (zákonný dekrét č. 170/92 a ministerské vykonávacie nariadenie č. 119/93) a musí obsahovať tieto údaje: ochranná známka a logo: Carne Mertolenga – DO; typ výrobku: [Novilho (mladý býk)/Novilha (jalovica)/Vitela (teľacie mäso)]; identifikácia rozrábky: (karé, sviečkovica atď...); čistá hmotnosť: dátum zabitia; ďalšie prvky, ktoré sa považujú za relevantné. Označenie CHOP ‚Carne Mertolenga‘, príslušné symboly a logá použité na etikete a reklama na mäso sa môžu použiť len v súlade s podmienkami stanovenými v platných nariadeniach Spoločenstva a v legislatívnom nariadení č. 293/93.“

Zmenený text: „Carne Mertolenga“ musí bez ohľadu na formát prezentácie: – Mať na etikete uvedené jedno z nasledujúcich slov: „CARNE MERTOLENGA – DENOMINAÇÃO DE ORIGEM PROTEGIDA“ [CARNE MERTOLENGA – CHRÁNENÉ OZNAČENIE PÔVODU] alebo „CARNE MERTOLENGA DOP“ [CARNE MERTOLENGA CHOP]; – Musí byť takisto identifikovaný kontrolný orgán.“

5.5. Iné

1. Zmena

Zmena 23: Vypustenie ustanovení týkajúcich sa uvádzania výrobku na trh.

Dôvod: Vypustenie ustanovení, ktoré sú nadbytočné alebo ktoré nie sú v súlade s právnymi predpismi.

Pôvodný text „Uvádzanie na trh. Prijatý typ uvádzania na trh musí vymedziť spoločnosť Mertolenga, Lda. a môže mať tieto formy: priamy predaj spoločnosťou Mertocar, Lda; predaj inými obchodnými podnikmi upravený protokolom. V protokoloch podpísaných s inými obchodnými podnikmi sa musia vymedzovať pravidlá, ktoré sa vzťahujú na prezentáciu, uchovávanie a predaj výrobkov v súlade s touto špecifikáciou výrobku.“

Zmenený text: (vypustené).

2. Zmena

Zmena 24: Aktualizácia informácií o inšpekčnom orgáne (bod 7 špecifikácie výrobku).

Dôvod: Táto zmena je odôvodnená skutočnosťou, že príslušný orgán určil iný subjekt ako kontrolný a certifikačný orgán pre „Carne Mertolenga“.

Pri navrhovaní tejto zmeny sa zohľadnilo viacero faktorov.

Po prvé, informácie o kontrolnom orgáne môžu rýchlo zastarať (v dôsledku odvolania vymenovania, straty akreditácie, zmeny adresy atď.).

Po druhé, táto kapitola v špecifikácii výrobku nemá regulačný štatút. Podľa platných právnych predpisov o úradných inšpekciách tento výrobok kontroluje kontrolný orgán, na ktorý príslušný orgán deleguje túto zodpovednosť, bez ohľadu na to, čo o veci hovorí špecifikácia výrobku. Skutočnosť, že táto kapitola nemá regulačný charakter, znamená, že jej aktualizácia je pre výrobcov menej relevantná, a preto majú tendenciu žiadať o jej aktualizáciu len vtedy, keď je potrebné zmeniť aj iné aspekty špecifikácie výrobku. To je dôvod, prečo má táto kapitola v prípade neaktuálnosti tendenciu zostať dlho bez aktualizácie. V skutočnosti je text týkajúci sa kontrolného orgánu v súčasnej špecifikácii výrobku zastaraný už viac ako osemnásť rokov bez toho, aby výrobcovia pociťovali potrebu požiadať o aktualizáciu (vzhľadom na to, že výrobok bol naďalej kontrolovaný v zmysle platných právnych predpisov).

Po tretie, podanie žiadosti o zmenu špecifikácie výrobku zahŕňa určité náklady pre skupinu a výrobcov (časová investícia, alokácia ľudských zdrojov, výdavky na komunikáciu, spotrebovaný materiál atď.). Tieto náklady sa musia udržiavať na minime, a preto by ich skupina a výrobcovia nemali musieť znášať zakaždým, keď dôjde k zmene názvu orgánu alebo adresy kontrolného orgánu.

Napokon, názov a adresu príslušných orgánov a kontrolných orgánov zverejňuje Európska komisia a je zodpovednosťou členských štátov, aby zabezpečili, že tieto informácie budú vždy aktuálne.

Preto to chápeme tak, že je lepšie uviesť odkaz na miesto, kde možno nájsť názov a adresu súkromnej inšpekčnej organizácie, pretože to umožňuje súlad s podmienkami článku 7 nariadenia (EÚ) č. 1151/2012 a zabezpečuje, aby informácie o kontrolnom orgáne boli aktuálne.

Pôvodný text: „Ako súkromný inšpekčný a certifikačný orgán sa navrhuje Asociação de Criadores de Bovinos Mertolengos [Združenie chovateľov Mertolenga] so sídlom na adrese Lg. Alexandre Herculano č. 8, v Évore. Toto združenie má na starosti vedenie plemennej knihy pre plemeno Mertolenga, čo znamená, že bude môcť rýchlo a spoľahlivo identifikovať pôvod jatočných tiel, ktoré majú byť certifikované. Má kvalifikovaný personál a pomocné zdroje, ktoré sú potrebné na vykonávanie požadovaných inšpekcií.“

Zmenený text: „Príslušným orgánom zodpovedným za vykonávanie úradných kontrol na overenie súladu s právnymi požiadavkami systému CHZO je Generálne riaditeľstvo pre poľnohospodárstvo a rozvoj vidieka [Direção-Geral de Agricultura e Desenvolvimento Rural – DGADR], ktoré má registrovanú adresu Av. Afonso Costa č. 3, 1949-002 Lisabon. Certifikačnú kontrolu vykoná určený kontrolný orgán.“

3. Zmena

Zmena 25: Vypustenie ustanovení o nezrovnalostiach a odvolaní.

Dôvod: Vypustenie ustanovení týkajúcich sa uplatňovania sankcií. Zodpovednosť za ich vymedzenie nesie príslušný orgán, a preto by nemali byť zahrnuté v špecifikácii výrobku.

Pôvodný text: „Nezrovnalosti. Nedodržanie pravidiel stanovených v špecifikácii výrobku pre označenie CHOP ‚Carne Mertolenga‘ môže znamenať: 1. písomné varovanie; 2. dočasné pozastavenie činnosti výrobcu porušujúceho predpisy; 3. zákaz používania certifikácie. Vedenie spoločnosti MERTOCAR, Lda. bude zodpovedné za posúdenie nedodržiavania a jeho závažnosti po vypočutí zúčastnených strán. Rozhodnutie bude vychádzať zo závažnosti zistenej nezrovnalosti a zohľadnia sa opakované porušenia. Konanie bude oznámené súkromnému inšpekčnému orgánu.

Zmenený text: (vypustené).

Pôvodný text: ‚Odvolanie. Pri akomkoľvek odvolaní proti pokute, o ktorej rozhoduje spoločnosť MERTOCAR, Lda., sa musí dodržať toto poradie podania: vedenie; valné zhromaždenie; IMAIAA (Inštitút poľnohospodárskych trhov a agropotravinárskeho sektora).‘

Zmenený text: (vypustené).

4. Zmena

Zmena 26: Nahradenie výrazu ‚polovici storočia‘ výrazom ‚polovici dvadsiateho storočia‘ (zmeny a doplnenia znenia – bod 6 špecifikácie výrobku).

Dôvod: Odkaz na dvadsiate storočie bol do textu pridaný, pretože špecifikácia bola vypracovaná v 90. rokoch dvadsiateho storočia a teraz sa nachádzame v dvadsiatom prvom storočí.

Pôvodný text: ‚Práve z týchto oblastí sa v polovici storočia rozšírilo v regiónoch Alentejo a Ribatejo.‘

Zmenený text: ‚Práve z týchto oblastí sa v polovici dvadsiateho storočia rozšírilo v regiónoch Alentejo a Ribatejo.‘

5. Zmena

Zmena 27: Vypustenie odseku.

Dôvod: Tento odsek je zbytočný. Vypúšťa sa, pretože nezapadá do zvyšku textu.

Pôvodný text: ‚V súčasnosti a na základe rozsiahleho aplikovaného výskumu treba oceniť úžitkovosť dobytka Mertolenga. V porovnaní s inými portugalskými plemenami sa považuje za najlepšie plemeno dobytka pre extenzívne poľnohospodárstvo, a preto bolo aktualizované a zahrnuté v duchu novej SPP.‘

Zmenený text: (vypustené).

JEDNOTNÝ DOKUMENT

‚Carne Mertolenga‘

EÚ č.: PDO-PT-0212-AM01 – 1. marca 2018

CHOP (X) CHZO ( )

1. Názov [chop alebo chzo]

‚Carne Mertolenga‘

2. Členský štát alebo tretia krajina

Portugalsko

3. Opis poľnohospodárskeho výrobku alebo potraviny

3.1. Druh výrobku

Trieda 1.1. Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1

Mäso zo zvierat patriacich do plemena Mertolenga, ktoré boli zapísané do registra narodení, narodených býkom a kravám, ktoré boli zapísané do plemennej knihy pre plemeno dobytka Mertolenga.

Vekové skupiny:

‚Vitela‘ (teľacie mäso) – zvieratá staršie ako 6 mesiacov a mladšie ako 10 mesiacov alebo vo veku 10 mesiacov v čase zabitia.

‚Vitelão‘ (ročný) – zvieratá staršie ako 10 mesiacov a mladšie ako 15 mesiacov alebo vo veku 15 mesiacov v čase zabitia.

‚Novilho/novilha‘ (mladý býk/jalovica) – zvieratá staršie ako 15 mesiacov a mladšie ako 30 mesiacov alebo vo veku 30 mesiacov v čase zabitia.

Na certifikáciu sú oprávnené aj jatočné telá zvierat rôznych vekových skupín.

Povolená klasifikácia jatočných tiel:

Mäsitosť: Vo vekovej skupine mladý býk/jalovicа sú povolené kategórie U, R a O. V ostatných vekových skupinách sú povolené kategórie U, R, O a P.

Tuk: Musí byť pevný, nesmie byť vodnatý a jeho farba sa musí pohybovať medzi bielou a žltou. Jatočné telá kategórie 4 môžu byť certifikované len vtedy, keď sa majú poraziť. Jatočné telá kategórie 5 sú vylúčené.

Farba: Tmavoružová až tmavočervená.

pH: menej ako 6.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Zvieratá sú chované v extenzívnom poľnohospodárstve s hustotou chovu pod 1,4 VDJ/ha.

Teľatá sa až do veku 6 – 9 mesiacov živia materským mliekom a pasú sa spolu so svojimi matkami. Po odstavení sa udržiava extenzívne poľnohospodárstvo, pričom teľatá dostávajú podobnú stravu ako ich matky.

Stáda sa vo všeobecnosti živia pastvinami (prírodnými alebo upravenými), slamou, senom/silážou, druhotným senom a žaluďmi. V prípade potreby možno stravu zvierat doplniť výrobkami pochádzajúcimi z rovnakých alebo iných fariem alebo kŕmnymi zmesami.

Zvieratá sa chovajú v extenzívnom poľnohospodárstve a konečná úprava môže byť založená na výrobkoch pochádzajúcich z rovnakých alebo iných fariem alebo na kŕmnych zmesiach.“

Ak je potrebné použiť krmivo, ktoré nepochádza z farmy, aby sa napríklad zabezpečili nepretržité dobré životné podmienky zvierat alebo nepretržité dodržiavanie špecifikácií inej kvality (ako je ekologická výroba) alebo certifikačného systému, výrobcovia by mali uprednostňovať používanie krmív z iných fariem nachádzajúcich sa v danej zemepisnej oblasti. Ak to nie je možné, možno použiť krmivo pre zvieratá pochádzajúce mimo danej zemepisnej oblasti, pokiaľ nepresiahne 50 % sušiny ročne a za predpokladu, že to neovplyvní základné vlastnosti mäsa uvedené v popise výrobku.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Narodenie, chov a zabitie.

3.5. Osobitné pravidlá pre krájanie, strúhanie, balenie atď. výrobku, na ktorý sa vzťahuje registrovaný názov

„Carne Mertolenga“ sa môže ponúkať na predaj vo forme jatočného tela, jatočnej polovice, jatočnej štvrte alebo ako vákuovo balené kusy, podnosy alebo spracované mäso. Zmrazovanie/hlboké zmrazovanie jatočných tiel, jatočných polovíc alebo jatočných štvrtí je zakázané. Je povolené pre kusy, ktoré sú vákuovo balené alebo balené v iných formátoch prezentácie.

3.6. Špecifické pravidlá označovania výrobku, na ktorý sa vzťahuje registrovaný názov

Bez ohľadu na formát prezentácie musí „Carne Mertolenga“:

— mať na etikete uvedené jedno z nasledujúcich slov: „Carne Mertolenga – Denominação de Origem Protegida“ [Carne Mertolenga – chránené označenie pôvodu] alebo „Carne Mertolenga DOP“ [Carne Mertolenga CHOP],

— musí byť takisto identifikovaný kontrolný orgán.

4. Stručné vymedzenie zemepisnej oblasti

Okresy Portalegre, Santarém, Évora, Beja a Setúbal.

5. Súvislosť so zemepisnou oblasťou

Zemepisnú oblasť „Carne Mertolenga“ charakterizuje stredomorské podnebie s ročnými zrážkami v rozmedzí od 450 do 800 l/m2, ktoré sú väčšinou koncentrované na jeseň a zimu. Letá sú horúce a suché. Tieto klimatické podmienky sú do značnej miery zodpovedné za to, že v tejto oblasti prevládajú farmy s extenzívnym chovom dobytka, z ktorých väčšina má háje s dubom korkovým a dubom cezmínovým.

Tieto podmienky podnietili v regióne rozvoj plemena dobytka Mertolenga, známeho svojou odolnosťou, dlhovekosťou a šetrnosťou. Pozoruhodný je aj vysoký stupeň plodnosti, reprodukčná dlhovekosť a schopnosť premeniť najhrubšie krmivo na kvalitné mäso. Hovorí sa, že existujú štyri miesta pôvodu plemena: obec Barrancos a najchudobnejšie oblasti Serpa a Beja, Vale do Sado a Vale do Sorraia. V dávnej minulosti sa výraz „mertolengo“ používal na označenie druhu dobytka, ktorý sa pre svoj malý vzrast a odolnosť dobre hodil do drsnej krajiny Mértola a Alcoutim s kopcovitým, skôr zvlneným terénom s obmedzeným množstvom krmiva. Práve z týchto oblastí sa plemeno rozšírilo do regiónov Alentejo a Ribatejo.

Tento dobytok je kŕmený stravou založenou na prírodných alebo upravených pastvinách, žaluďoch a strnisku obilnín. Iné druhy krmív sa bežne používajú len v situáciách extrémneho nedostatku krmiva. Vzhľadom na to, že dostatok krmiva je iba na jar a krmivo je takmer vždy kvalitatívne nedostatočné, je pre zabezpečenie prežitia tohto dobytku v regióne produkcie kľúčový tento mimoriadny spôsob, akým sa prispôsobuje častému nedostatku. V niektorých prípadoch sa považuje za jedinú možnú možnosť chovu dobytka.

Podmienky v regióne produkcie znamenajú, že zvieratá sú chované v extenzívnom systéme (hustota chovu menej ako 1,4 VDJ/ha), pričom využívajú pasienky s dubom cezmínovým, ktoré sú typické pre tento región. Tento systém výroby spolu s vlastnosťami samotného plemena vedie k malým až stredne veľkým zvieratám, ktorých jatočné telá sú relatívne ľahké na svoj vek v čase porážky a ktoré nemajú veľa vnútorného ani vonkajšieho tuku. Tieto jatočné telá majú proporcionálne malú veľkosť s pevným tukom, ktorý nie je vodnatý. Ich sfarbenie sa pohybuje od bielej po žltú a mäso má od tmavoružovej po tmavočervenú farbu.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://www.dgadr.gov.pt/images/docs/val/dop_igp_etg/Valor/CE_Carne_Mertolenga.pdf

(1) Ú. v. EÚ L 343, 14.12.2012, s. 1.